विवि में आरएसएस के क्षेत्र प्रचारक अरुण जैन का विशेष व्याख्यान आज
डाॅ. हरीसिंह गौर विश्वविद्यालय के इतिहास विभाग में दो दिवसीय राष्ट्रीय संगोष्ठी शुक्रवार को सुबह 10.30 बजे शुरु होगी। महात्मा गांधी के चिंतन पर केंद्रित संगोष्ठी के मुख्य अतिथि आईआईटी हैदराबाद के प्रो. नंद किशोर आचार्य होंगे। अध्यक्षता कुलपति प्रो. आरपी तिवारी होंगे। दोपहर 2.30 बजे ‘भारतीय इतिहास के नायक गुरु गोविंद सिंह के व्यक्तित्व एवं कृतित्व’ पर केंद्रित व्याख्यान अरुण जैन का होगा। जैन आरएसएस के मध्यप्रदेश और छत्तीसगढ़ के क्षेत्र प्रचारक हैं। विवि के आमंत्रण पत्र में उनका उल्लेख आरएसएस के क्षेत्र प्रचारक के रूप में नहीं बल्कि राष्ट्रवादी चिंतक के रूप में किया गया है। विभागाध्यक्ष प्रो. अशोक अहिरवार एवं आयोजन सचिव डाॅ. पंकज सिंह ने बताया कि संगोष्ठी का समापन इतिहासविद प्रो. पुरुषोत्तम अग्रवाल के मुख्य आतिथ्य में 4 मार्च को होगा। संगोष्ठी में देश के जाने-पहचाने इतिहासविद एवं शोधार्थी हिस्सा ले रहे हैं।
संगोष्ठी के लिए 70 शोधार्थियों द्वारा शोध-पत्र प्रस्तुत किए जा चुके हैं। इनकी संक्षिप्त स्मारिका का विमोचन अतिथियों द्वारा किया जायेगा। विषय विशेषज्ञों में जामिया मिलिया इस्लामिया विश्वविद्यालय दिल्ली की प्रो. सुनीता जैदी, प्रो. आभा रूपेंद्र पाल रायपुर, प्रो. कमलेश शर्मा कोटा, प्रो. राम पांडेय, प्रो. मीना गौर उदयपुर, प्रो. विश्वनाथ मिश्र वाराणसी, डाॅ. मिथलेश कुमार तिवारी वर्धा, डाॅ. सत्यम सिंह वर्धा आदि हैं।
bho_Deva hin_Deva hin_Deva